b'\n_START_ARTICLE_\nEero B\xc3\xb6\xc3\xb6k\n_START_PARAGRAPH_\nEero Einar B\xc3\xb6\xc3\xb6k (9. helmikuuta 1910 Helsinki \xe2\x80\x93 7. tammikuuta 1990) oli yksi Suomen menestyksekk\xc3\xa4immist\xc3\xa4 shakinpelaajista._NEWLINE_B\xc3\xb6\xc3\xb6kille my\xc3\xb6nnettiin vuonna 1930 viidenten\xc3\xa4 suomalaisena shakkimestarin arvonimi. Vuonna 1949 h\xc3\xa4n sai kunnian olla ensimm\xc3\xa4inen suomalainen kansainv\xc3\xa4linen mestari ja my\xc3\xb6hemmin 1984 h\xc3\xa4nelle my\xc3\xb6nnettiin shakin korkein arvonimi, suurmestari. Paitsi hyv\xc3\xa4 pelaaja ja insin\xc3\xb6\xc3\xb6ri, B\xc3\xb6\xc3\xb6k oli tuottelias shakkikirjailija, jolta julkaistiin kirjoja niin ruotsiksi kuin suomeksi.\n_START_SECTION_\nUra\n_START_PARAGRAPH_\nB\xc3\xb6\xc3\xb6k oppi pelin s\xc3\xa4\xc3\xa4nn\xc3\xb6t 7-vuotiaana ja hyvin pian h\xc3\xa4n liittyi Helsingin Shakkiklubiin (HSK). Vuonna 1925 suurmestari Rudolf Spielmann vieraili Akateemisessa shakkiklubissa pelaten simultaanin kolmea neuvottelevaa joukkuetta vastaan. B\xc3\xb6\xc3\xb6k oli joukkueessa, joka ainoana saavutti tasapelin suurmestaria vastaan._NEWLINE_Syksyll\xc3\xa4 1930 Helsingiss\xc3\xa4 pelatussa turnauksessa B\xc3\xb6\xc3\xb6k korotettiin shakkimestarin arvoon ja h\xc3\xa4n sai oikeuden haastaa Suomen mestarin Anatol Tschepurnoffin: mestaruudet ratkaistiin viel\xc3\xa4 t\xc3\xa4ll\xc3\xb6in haasteotteluina. Vuonna 1931 B\xc3\xb6\xc3\xb6k voittikin ensimm\xc3\xa4ist\xc3\xa4 kertaa Suomen mestaruuden._NEWLINE_B\xc3\xb6\xc3\xb6kin shakkiuran merkitt\xc3\xa4vi\xc3\xa4 saavutuksia ovat my\xc3\xb6s voitto Samuel Reshevsky\xc3\xa4 vastaan Kemerin kansainv\xc3\xa4lisess\xc3\xa4 turnauksessa Latviassa kes\xc3\xa4ll\xc3\xa4 1937; samassa turnauksessa B\xc3\xb6\xc3\xb6k saavutti tasapelin maailmanmestari Aleksandr Aljehinia vastaan._NEWLINE_Sotavuodet luonnollisesti hankaloittivat shakkiuraa, mutta B\xc3\xb6\xc3\xb6k k\xc3\xa4ytti vapaata aikaansa rintamalla analysointiin ja omien pelien tutkimiseen, tuloksena esimerkiksi merkitt\xc3\xa4v\xc3\xa4 suomalainen shakkikirja Shakkistrategiaa ja -taktiikkaa. _NEWLINE_Vuonna 1947 Suomen Keskusshakkiliitto my\xc3\xb6nsi B\xc3\xb6\xc3\xb6kille ansiomerkin "kultaisin sotilain". Samana vuonna h\xc3\xa4n voitti Pohjoismaiden shakkimestaruuden. B\xc3\xb6\xc3\xb6k vet\xc3\xa4ytyi hiljalleen turnauspelaamisesta, mutta osallistui esimerkiksi shakkiolympialaisiin viel\xc3\xa4 vuoteen 1960 asti. Suurmestarin tittelin h\xc3\xa4n sai jo aktiivipelaamisen lopetettuaan vuonna 1984.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSiviiliammatiltaan B\xc3\xb6\xc3\xb6k oli satamasuunnittelija ja -rakentaja. Eero B\xc3\xb6\xc3\xb6kin is\xc3\xa4 Einar B\xc3\xb6\xc3\xb6k oli suomalaisen sosiaalipolitiikan kehitt\xc3\xa4j\xc3\xa4, joka toimi muun muassa sosiaalihallituksen ylitireht\xc3\xb6\xc3\xb6rin\xc3\xa4 ja sosiaaliministerin\xc3\xa4.'